钦定古今图书集成/理学汇编/经籍典/第088卷 > 日知录 > 《艮其限》
## 钦定古今图书集成/理学汇编/经籍典/第088卷 > 日知录 > 《艮其限》

学者之患，莫甚乎执一而不化。及其施之于事，有捍
格而不通，则忿懥生而五情瞀乱，与众人之滑性而
焚和者相去盖无几也。孔子恶果敢而窒者，非独处
事也，为学亦然。告子不动心之学，至于不得于言，勿
求于心，而孟子以为其弊必将如蹶趋者之反动其
心。此“艮其限”，“列其夤”之说也。君子之学不然，廓然而
大公，物来而顺应，故闻一善言，见一善行，若决江河，
沛然莫之能御，而无熏心之厉矣。

慈谿黄氏震日钞曰：心者，吾身之主宰，所以治事，而
非治于事，惟随事谨省，则心自存，不待治之而后齐
一也。孔子之教人曰：“‘居处恭，执事敬，与人忠’。曾子曰：
‘吾日三省吾身’”，为人谋而不忠乎，与朋友交而不信
乎，传不习乎，不待言心而自贯通于动静之间者也。
孟子不幸，当人欲横流之时，始单出而为求放心之
说。然其言曰：“君子以仁存心，以礼存心。”则心有所主，
非虚空以治之也。至于斋心服形之老庄，一变而为
坐脱立忘之禅学，乃始瞑目静坐，日夜仇视其心而
禁治之。及治之愈急，而心愈乱，则曰“易伏猛兽，难降
寸心。”呜呼！人之有心，犹家之有主也。反禁切之使不
得有为，其不能无扰者势也，而患心之难降欤。〈省斋记〉
又曰：“夫心之说有二：古人之所谓存心者，存其心于
当用之地也。后世之所谓存心者，摄此心于空寂之
境也。造化流行，无一息不运，人得之以为心，亦不容
一息不运，心岂空寂无用之物哉？世乃有游手游食
之徒，株坐摄念，亦曰存心，而士大夫溺于其言，亦将
遗落世事，以独求其所谓心。迨其心迹冰炭，物我参
商”，所谓老子之弊，流为申、韩者，一人之身，己兼备之，
而欲犹人之不我应，得乎？〈山阴县主簿厅记〉